<classify> BAADA ya Rais John Magufuli kuinyooshea kidole Wizara ya Maji na kuitaka ijirekebishe na kujipanga kwa sababu inatumia mabilioni ya fedha kutekeleza miradi mingi ya ovyo ya maji, Waziri wa Maji, Profesa Makame Mbarawa ameanza kusafi sha watendaji kwa kumtumbua mmoja na mwingine kusimamishwa kupisha uchunguzi.Mkurugenzi wa Mamlaka ya Mamlaka ya Maji Safi na Usafi wa Mazingira Mjini Mtwara Mtuwasa, Mashaka Sitta ameondolewa katika wadhifa huo, wakati Katibu Tawala Msaidizi anayeshughulikia maji mkoani Ruvuma, Genes Kimoro amesimamishwa kupisha uchunguzi wa tuhuma zinazomkabili za miradi ya maji. Kwa kujibu wa taarifa ya Kitengo cha Mawasiliano cha Wizara ya Maji iliyotolewa jana, Waziri wa Maji, Profesa Mbarawa ametengua uteuzi wa Mkurugenzi wa Mtuwasa, Sitta kuanzia Aprili 8, mwaka huu.Aidha, pia Katibu Mkuu wa wizara hiyo, Profesa Kitila Mkumbo amemsimamisha kazi Katibu Tawala Msaidizi Kimoro ili kupisha uchunguzi wa tuhuma zinazomkabili za kutekeleza miradi ya maji chini ya kiwango. Hatua hizo zimekuja kutokana na ziara ya Rais Magufuli kwenye mikoa hiyo, ambako akiwa Mtwara, alionesha kukerwa na kasi ndogo ya utekelezaji wa miradi ya maji, huku akisema alikataa kuzindua mradi wa maji wilayani Newala kwa sababu aligundua wahusika walitekeleza mradi hewa usiotoa maji.Nikiwa pale Newala walitaka nikazindue mradi wa maji, hata hivyo sikwenda kwa sababu mradi wenyewe ni hewa, walipojua nitauzindua wakaleta maji kwenye maboza na kumiminia kwenye kisima ili nione maji yanatoka, lakini mradi ule hautoi maji, sasa unaweza kuona aina ya wahandisi wa maji tulionao, wizara mjipange, alisema Rais Magufuli alipokuwa Mtwara.Akizungumzia katika ziara yake mkoani Ruvuma mapema wiki iliyopita, kabla ya kufungua barabara ya Namtumbo Kilimasera Matemanga Tunduru ya kilometa 193 iliyojengwa kwa kiwango cha lami kwa gharama ya zaidi ya Sh bBilioni 100, Rais Magufuli alisema Wizara ya Maji inaongoza kwa kuwa na wakandarasi wa ovyo ambao hawatumii elimu zao vizuri kwenye matendo katika kutatua changamoto ya maji nchini.Alisema wakandarasi wa wizara hiyo wanaongoza kwa kuwa wakandarasi wa ovyo nchini kwa sababu nchi ina vyanzo vingi vya maji ila maeneo mengi hayana huduma hiyo na miradi inayotekeleza mingi haikamiliki. Wewe Waziri, nilidhani nimekupeleka huko Wizara ya Maji ukawabadilishe hawa wahandisi wa maji, lakini naona hata hujafanya, mjipange, mnatumia mabilioni ya fedha kwenye miradi mingi na haina matokeo mazuri, alisema.  <topic>: KITAIFA 